Y DOD YNGHYD

Gall y gweinidog dderbyn yr arch.

Gellir defnyddio brawddeg neu frawddegau o’r Ysgrythur.

‘Myfi yw’r atgyfodiad a’r bywyd,’ medd yr Arglwydd. ‘Pwy bynnag sy’n credu ynof fi, er iddo farw, fe fydd byw; a phob un sy’n byw ac yn credu ynof fi, ni bydd marw byth.’

(Ioan 11. 25,26)

Yr wyf yn gwbl sicr na all nac angau nac einioes, nac angylion na thywysogaethau, na’r presennol na’r dyfodol, na grymusterau nac uchelderau na dyfnderau, na dim arall a grewyd, ein gwahanu ni oddi wrth gariad Duw yng Nghrist Iesu ein Harglwydd.

(Rhufeiniaid 8. 38,39)

Os ydym yn credu i Iesu farw ac atgyfodi, felly hefyd bydd Duw, gydag ef, yn dod â’r rhai a hunodd drwy Iesu; ac felly byddwn gyda’r Arglwydd yn barhaus. Calonogwch eich gilydd, felly, â’r geiriau hyn.

(I Thesaloniaid 4.14,17b,18)

Ni ddaethom â dim i’r byd, ac felly ni allwn fynd â dim allan ohono. Yr Arglwydd a roddodd, a’r Arglwydd a ddygodd ymaith. Bendigedig fyddo enw’r Arglwydd.

(I Timotheus 6.7: Job 1.21b)

Nid oes terfyn ar gariad yr Arglwydd, ac yn sicr ni phalla ei dosturiaethau. Y maent yn newydd bob bore, a mawr yw ei ffyddlondeb.

(Galarnad 3.22,23)

Gwyn eu byd y rhai sy’n galaru, oherwydd cânt hwy eu cysuro.

(Mathew 5.4)

Do, carodd Duw y byd gymaint nes iddo roi ei unig Fab, er mwyn i bob un sy’n credu ynddo ef beidio â mynd i ddistryw ond cael bywyd tragwyddol.

(Ioan 3.16)

Os byw yr ydym, i’r Arglwydd yr ydym yn byw, ac os marw, i’r Arglwydd yr ydym yn marw. Prun bynnag ai byw ai marw yr ydym, eiddo’r Arglwydd ydym. Oherwydd pwrpas Crist wrth farw a dod yn fyw oedd bod yn Arglwydd ar y meirw a’r byw.

(Rhufeiniaid 14.8,9)

Peidiwch â gadael i ddim gynhyrfu’ch calon. Credwch yn Nuw, a chredwch ynof finnau. Yn nhŷ fy Nhad y mae llawer o drigfannau; pe na byddai felly, a fyddwn i wedi dweud wrthych fy mod yn mynd i baratoi lle i chwi? Ac os af a pharatoi lle i chwi, fe ddof yn ôl, a’ch cymryd chwi ataf fy hun, er mwyn i chwithau fod lle’r wyf fi.

(Ioan 14.1-3)

Dywed y gweinidog

Yn enw’r Tad a’r Mab a’r Ysbryd Glân. **Amen**.

Gras a thangnefedd a fo gyda chwi

A’th gadw di yng nghariad Crist.

Neu yn nhymor y Pasg

Alelwia! Atgyfododd Crist.

Atgyfododd yn wir. Alelwia!

Gellir defnyddio un o’r cyflwyniadau a ganlyn.

Yr ydym wedi dod ynghyd i gyflwyno ein *brawd/chwaer E*.

i ddwylo Duw hollalluog, ein Tad nefol.

Yn wyneb angau,

mae gan Gristnogion sail sicr i obaith a hyder,

ie, i lawenydd,

am fod yr Arglwydd Iesu Grist,

a fu byw a marw fel dyn,

wedi atgyfodi mewn buddugoliaeth

ac yn byw byth.

Ynddo ef y mae ei bobl yn etifeddion bywyd tragwyddol,

a chan gredu hyn,

yr ydym yn gosod ein holl ymddiried

yn ei ddaioni a’i drugaredd.

Neu

Yr ydym yn cwrdd yn enw Iesu Grist,

a fu farw ac a gyfododd er gogoniant Duw Dad.

Daethom yma heddiw

i gofio gerbron Duw ein *brawd/chwaer E.*

i ddiolch am *ei f/bywyd*;

i’w *g/chyflwyno* i Dduw, ein hiachawdwr trugarog a’n barnwr;

i draddodi ei *g/chorff* i’w gladdu/amlosgi,

ac i gysuro ein gilydd yn ein galar.

Neu eiriau cyffelyb.

Hollalluog Dduw,

yr wyt yn ein barnu â thrugaredd a chyfiawnder diderfyn

ac yn caru pob peth a wnaethost.

Yn dy drugaredd

cynorthwya ni i wybod dy fod yn troi tywyllwch marwolaeth

yn wawr bywyd newydd,

a galar gwahanu yn llawenydd y nefoedd;

trwy ein Hiachawdwr, Iesu Grist.

Amen.

Gellir canu emyn.

Y COLECT

Y mae’r gweinidog yn gwahodd y bobl i weddïo; cedwir distawrwydd a dywed y gweinidog naill ai un o’r Colectau a ganlyn neu Golect addas arall.

Naill ai

Dad trugarog, clyw ein gweddïau a chysura ni;

adnewydda ein hymddiried yn dy Fab,

a gyfodaist oddi wrth y meirw;

cryfha ein ffydd

y bydd i bawb a fu farw yng nghariad Crist

rannu ei atgyfodiad ef;

sy’n fyw ac yn teyrnasu gyda thi,

yn undod yr Ysbryd Glân,

yn un Duw, yn awr a hyd byth. **Amen**.

Neu

Dduw pob diddanwch,

cyffrowyd dy Fab Iesu Grist hyd at ddagrau

wrth fedd Lasarus ei ffrind.

Edrych yn drugarog ar dy blant yn eu colled;

dyro i galonnau gofidus oleuni gobaith

a chryfha ynom ddawn ffydd

yn Iesu Grist ein Harglwydd. **Amen**.

DARLLENIADAU A PHREGETH

Gellir darllen o’r Hen Destament neu o’r Testament Newydd. Gellir defnyddio’r salm hon, neu salm arall neu emyn.

Yr Arglwydd yw fy mugail, ni bydd eisiau arnaf.

Gwna imi orwedd mewn porfeydd breision,

a thywys fi gerllaw dyfroedd tawel,

ac y mae ef yn fy adfywio.

Fe’m harwain ar hyd llwybrau cyfiawnder er mwyn ei enw.

Er imi gerdded trwy ddyffryn tywyll du, nid ofnaf unrhyw niwed,

oherwydd yr wyt ti gyda mi, a’th wialen a’th ffon yn fy nghysuro.

yr wyt yn eneinio fy mhen ag olew; y mae fy nghwpan yn llawn.

Yn sicr, bydd daioni a thrugaredd yn fy nilyn bob dydd o’m bywyd,

(Salm 23)

Defnyddir darlleniad o’r Testament Newydd (a all fod yn ddarlleniad o’r Efengyl).

Gellir traddodi pregeth.

GWEDDÏAU

Y mae gweinidog yn arwain gweddïau’r bobl.

Fel rheol, bydd y gweddïau’n dilyn y drefn a ganlyn:

Diolchgarwch am fywyd yr ymadawedig

Gweddi dros y rhai sy’n galaru

Gweddïau o edifeirwch (onis defnyddiwyd eisoes)

Gweddi am barodrwydd i fyw yng ngoleuni tragwyddoldeb.

Gellir defnyddio’r ffurf a ganlyn. Os bydd achos, gellir hepgor yr ymatebion a gall y gweinidog ei hun ddweud y weddi glo.

Dduw trugarog, Arglwydd pob bywyd,

lluniaist ni ar dy ddelw

i adlewyrchu dy wirionedd a’th oleuni:

diolchwn iti am *E*.,

am y cariad a’r trugaredd a dderbyniodd gennyt,

am y cyfan a fu’n dda yn ei *f/bywyd*,

am yr atgofion yr ydym yn eu trysori heddiw.

(Diolchwn iti yn arbennig am ...)

Arglwydd, yn dy drugaredd,

gwrando ein gweddi.

Diolchwn iti am bawb

a fu byw, trwy dy ras, yn ôl dy ewyllys

ac sy’n awr yn gorffwyso.

Bydded i’w hesiampl dda ein hannog a’n tywys

holl ddyddiau ein bywyd.

Tyrd i gwrdd â ni yn ein tristwch

a llanw ein calonnau â moliant a diolch.

Arglwydd, yn dy drugaredd,

gwrando ein gweddi.

Yn dy Fab yr wyt yn addo bywyd tragwyddol i bawb sy’n credu.

Dwg *E*. a phawb sy’n gorffwyso yng Nghrist

i gyflawnder dy deyrnas

lle y maddeuwyd pechodau

ac nid oes angau mwyach.

Arglwydd, yn dy drugaredd,

gwrando ein gweddi.

Daw dy allu nerthol â llawenydd o dristwch

a bywyd o farwolaeth.

Edrych yn drugarog ar (*E*. a) phawb sy’n galaru.

Dyro iddynt ffydd amyneddgar pan fo’r dyddiau’n dywyll.

Nertha hwy â gwybodaeth o’th gariad.

Arglwydd, yn dy drugaredd,

gwrando ein gweddi.

Yr wyt yn dyner at dy blant

ac y mae dy drugaredd dros dy holl weithredoedd.

Dyro inni ddoethineb a gras

i iawn ddefnyddio’r amser sy’n weddill inni ar y ddaear hon,

i droi at Grist a dilyn ôl ei draed

ar y ffordd sy’n arwain i fywyd tragwyddol.

Arglwydd, yn dy drugaredd,

gwrando ein gweddi.

Dduw trugarog,

gan ymddiried i’th ddwylo bopeth a wnaethost

a chan lawenhau yn ein cymundeb â’th holl bobl ffyddlon,

offrymwn ein gweddïau trwy Iesu Grist ein Hiachawdwr. Amen.

Gellir dweud Gweddi’r Arglwydd.

Naill ai

Gweddïwn yn hyderus ar y Tad:

Ein Tad yn y nefoedd,

sancteiddier dy enw,

deled dy deyrnas,

gwneler dy ewyllys,

ar y ddaear fel yn y nef.

Dyro inni heddiw ein bara beunyddiol;

a maddau inni ein troseddau,

i’r rhai a droseddodd yn ein herbyn;

a phaid â’n dwyn i brawf,

ond gwared ni rhag yr Un drwg.

Oherwydd eiddot ti yw’r deyrnas

a’r gallu a’r gogoniant

am byth. Amen.

Neu

Fel y dysgodd ein Hiachawdwr ni, gweddïwn yn hyderus:

Ein Tad,

yr hwn wyt yn y nefoedd,

sancteiddier dy enw,

deled dy deyrnas,

gwneler dy ewyllys;

megis yn y nef, felly ar y ddaear hefyd.

Dyro i ni heddiw ein bara beunyddiol

a maddau i ni ein dyledion,

fel y maddeuwn ninnau i’n dyledwyr.

Ac nac arwain ni i brofedigaeth;

eithr gwared ni rhag drwg.

Canys eiddot ti yw’r deyrnas,

a’r gallu, a’r gogoniant,

yn oes oesoedd. Amen.

Gellir canu emyn.

CYFLWYNO A FFARWELIO

Saif y gweinidog wrth yr arch a gall wahodd eraill i ymgynnull o’i chwmpas.

*Dywed y gweinidog*

Cyflwynwn *E*. i ddwylo Duw,

Ein crëwr a’n gwaredwr.

Cedwir distawrwydd.

Defnyddia’r gweinidog y weddi hon neu weddi arall o ymddiried a chyflwyno.

O Dduw ein crëwr a’n gwaredwr,

trwy dy allu gorchfygodd Crist farwolaeth

a mynd i mewn i’w ogoniant.

Yn llawn hyder yn ei fuddugoliaeth

a chan hawlio ei addewidion,

ymddiriedwn *E*. i’th ofal

yn enw Iesu ein Harglwydd,

a fu farw ac sy’n fyw

ac yn teyrnasu gyda thi,

yn awr a byth. **Amen.**

Onid yw’r Traddodiant yn rhan o’r un gwasanaeth yn yr un lle, gellir defnyddio yma adrannau o’r Anfon Allan.

Y TRADDODIANT

Gellir defnyddio brawddegau o’r Ysgrythur.

*Dywed y gweinidog*

Naill ai

Trugarog a graslon yw’r Arglwydd,

araf i ddigio a llawn ffyddlondeb.

Fel y mae tad yn tosturio wrth ei blant,

felly y tosturia’r Arglwydd wrth y rhai sy’n ei ofni.

Oherwydd y mae ef yn gwybod ein deunydd,

yn cofio mai llwch ydym.

Y mae dyddiau dyn fel glaswelltyn;

y mae’n blodeuo fel blodeuyn y maes;

pan â’r gwynt drosto fe ddiflanna,

ac nid yw ei le’n ei adnabod mwyach.

Ond y mae ffyddlondeb yr Arglwydd

o dragwyddoldeb hyd dragwyddoldeb ar y rhai sy’n ei ofni,

a’i gyfiawnder i blant eu plant.

Neu

Nid oes gennym i fyw ond byr amser.

Blodeuwn fel blodau’r maes ac yna gwywo,

ehedwn ymaith fel cysgod heb fyth aros.

Yng nghanol bywyd yr ydym mewn angau;

at bwy y gallwn droi am gymorth

ond atat ti, O Arglwydd,

sydd am ein pechodau’n gyfiawn yn ddicllon?

Er hynny, Arglwydd sancteiddiaf, Arglwydd galluocaf,

O Iachawdwr sanctaidd a thrugarocaf,

na ollwng ni i chwerw boenau angau tragwyddol.

Arglwydd, adwaenost, ddirgelion ein calonnau;

O Dduw galluocaf, clyw ein gweddi;

tydi, deilyngaf Farnwr tragwyddol, arbed ni;

O Waredwr sanctaidd a thrugarog,

na ad inni yn hawr olaf syrthio oddi wrthyt.

Wrth gladdu corff

Naill ai

Yn ffydd Crist a chan gredu bod *E*. yn nwylo Duw,

yr ydym yn traddodi ei *g/chorff* i’r ddaear:

pridd i’r pridd, lludw i’r lludw, llwch i’r llwch:

mewn gwir a diogel obaith o’r atgyfodiad i’r bywyd tragwyddol

trwy ein Harglwydd Iesu Grist,

a newidia ein cyrff eiddil ni

i fod yn unffurf â’i gorff gogoneddus ef,

a fu farw, a gladdwyd, ac a gyfododd drachefn er ein mwyn.

Iddo ef y bo’r gogoniant am byth. **Amen**.

Neu

Caniatâ, O Arglwydd, fod i ni a fedyddir

i farwolaeth dy Fab, ein Hiachawdwr Iesu Grist,

farwhau’n wastad ein dyheadau drygionus,

a chael ein claddu gydag ef;

a thrwy’r bedd a phorth angau

fynd ymlaen i’n hatgyfodiad llawen;

trwy ei haeddiannau ef, a fu farw ac a gladdwyd,

ac a gyfododd drachefn er ein mwyn,

dy Fab Iesu Grist ein Harglwydd. **Amen**.

Neu

Dduw a Thad ein Harglwydd Iesu Grist,

a sancteiddiodd, trwy ei arhosiad yn y bedd,

feddau pawb sy’n credu ynddo,

ac y mae ei bresenoldeb gwastadol

yn cryfhau gobaith yr atgyfodiad ynom ni

y mae ein cyrff marwol yn dihoeni a darfod;

gorffwysed dy *was/wasanaethferch E*. yma mewn heddwch

hyd yr awr pan eilw llais y Gwaredwr

*ef/hi* i atgyfodiad ac i fywyd.

Gofynnwn hyn trwy dy Fab,

a oedd yn farw ond a ddygwyd i fywyd gan dy Ysbryd

ac sy’n teyrnasu yn Arglwydd yn oes oesoedd. **Amen**.

Yn yr amlosgfa, os yw’r Traddodiant i ddigwydd yno

Yr ydym wedi ymddiried *ein brawd / chwaer E*. i drugaredd Duw,

ac yr ydym yn awr yn traddodi ei *g/chorff* i’w amlosgi:

mewn gwir a diogel obaith o’r atgyfodiad i’r bywyd tragwyddol

trwy ein Harglwydd Iesu Grist,

a newidia ein cyrff eiddil ni

i fod yn unffurf â’i gorff gogoneddus ef,

a fu farw, a gladdwyd, ac a gyfododd drachefn er ein mwyn.

Iddo ef y bo’r gogoniant am byth. **Amen**.

Yn yr amlosgfa, os yw’r Traddodiant i ddilyn wrth Gladdu’r Llwch

Naill ai

Yr ydym wedi ymddiried *ein brawd / chwaer E*. i drugaredd Duw,

ac yn awr, mewn paratoad at ei *g/chladdedigaeth*,

yr ydym yn rhoddi ei *g/chorff* i’w amlosgi,

gan ddisgwyl cyflawnder yr atgyfodiad

pan gasgl a Crist ynghyd ei holl saint

i deyrnasu gydag ef mewn gogoniant am byth. **Amen**.

Neu

Hollalluog Dduw,

na all nac angau nac einioes ein gwahanu

oddi wrth dy gariad yng Nghrist Iesu,

ac y mae dy garedigrwydd yn cofleidio pawb o’th blant

yn y byd hwn a’r byd sydd i ddod:

tynn *E*. atat dy hun

fel, yn ein cymdeithas â thi,

y gwybyddom ein bod yn un *ag ef / â hi.*

Gofynnwn hyn trwy Iesu Grist ein Harglwydd. **Amen**.

Pan gleddir corff yn y môr

Yn ffydd Crist a chan gredu bod *E*. yn nwylo Duw,

yr ydym yn traddodi ei *g/chorff* i’r dwfn:

mewn gwir a diogel obaith o’r atgyfodiad i’r bywyd tragwyddol

trwy ein Harglwydd Iesu Grist,

a newidia ein cyrff eiddil ni

i fod yn unffurf â’i gorff gogoneddus ef,

a fu farw, a gladdwyd, ac a gyfododd drachefn er ein mwyn.

Iddo ef y bo’r gogoniant am byth. **Amen**.

YR ANFON ALLAN

Gall hyn gynnwys:

Gweddi’r Arglwydd (onis defnyddiwyd eisoes)

Y Nunc Dimittis

Gweddi neu weddïau addas

Diweddglo.

Gweddi’r Arglwydd

Naill ai

Ein Tad yn y nefoedd,

sancteiddier dy enw,

deled dy deyrnas,

gwneler dy ewyllys,

ar y ddaear fel yn y nef.

Dyro inni heddiw ein bara beunyddiol;

a maddau inni ein troseddau,

i’r rhai a droseddodd yn ein herbyn;

a phaid â’n dwyn i brawf,

ond gwared ni rhag yr Un drwg.

Oherwydd eiddot ti yw’r deyrnas

a’r gallu a’r gogoniant

am byth. Amen.

Neu

Ein Tad,

yr hwn wyt yn y nefoedd,

sancteiddier dy enw,

deled dy deyrnas,

gwneler dy ewyllys;

megis yn y nef, felly ar y ddaear hefyd.

Dyro i ni heddiw ein bara beunyddiol

a maddau i ni ein dyledion,

fel y maddeuwn ninnau i’n dyledwyr.

Ac nac arwain ni i brofedigaeth;

eithr gwared ni rhag drwg.

Canys eiddot ti yw’r deyrnas,

a’r gallu, a’r gogoniant,

yn oes oesoedd. Amen.

Nunc Dimittis (Cân Simeon)

Yn awr yr wyt yn gollwng dy was yn rhydd O Arglwydd:

mewn tangnefedd yn unol â’th air.

Oherwydd y mae fy llygaid wedi gweld dy iachawdwriaeth:

Goleuni i fod yn ddatguddiad i’r Cenhedloedd:

ac yn ogoniant i’th bobl Israel.

Gogoniant i’r Tad ac i’r Mab ac i’r Ysbryd Glân:

Megis yr oedd yn y dechrau, y mae yn awr

ac y bydd yn wastad, yn oes oesoedd. Amen.

Gellir dweud un neu ragor o’r gweddïau hyn, neu weddïau addas eraill.

Dad nefol,

yn dy Fab Iesu Grist

rhoddaist inni wir ffydd a gobaith diogel.

Cryfha ynom y ffydd a’r gobaith hwn holl ddyddiau ein bywyd

fel y bo inni fyw fel rhai sydd yn credu

yng nghymundeb y saint,

maddeuant pechodau

a’r atgyfodiad i fywyd tragwyddol;

trwy Iesu Grist ein Harglwydd. Amen.

Duw fo yn fy mhen

a’m hymresymiad;

Duw fo yn fy nhrem,

ac yn f’edrychiad;

Duw fo yn fy ngair

ac yn fy siarad;

Duw fo yn fy mron

ac yn fy nirnad;

Duw ar ben fy nhaith,

ar f’ymadawiad. Amen.

Tywysed yr angylion di adref i baradwys,

croesawed y merthyron di wrth iti nesáu;

bydded iddynt dy dywys i’r Jerwsalem nefol.

Croesawed y corau angylion di;

a, chyda Lasarus nad yw’n dlawd mwyach,

bydded iti dragwyddol orffwys. Amen.

Dyro i enaid dy *was/wasnaethferch* ymadawedig

orffwys, O Grist, gyda’th saint, lle nad oes

na phoen na galar na gofid mwyach,

ond bywyd yn dragwyddol.

Tydi yw’r un anfarwol,

ein Crëwr a’n Lluniwr ni oll.

Marwolion ydym ni:

o’r ddaear y’n lluniwyd

ac i’r un ddaear y dychwelwn;

canys felly yr ordeiniaist pan greaist fi, gan ddywedyd:

“Pridd wyt ti, ac i’r pridd y dychweli”.

I’r llwch y disgyn pawb ohonom ni.

Dan wylo uwch y bedd dyrchafwn gân:

Alelwia, Alelwia, Alelwia.

O Arglwydd, cynnal ni

trwy gydol dydd ein bywyd blin,

hyd onid estynno’r cysgodion a dyfod yr hwyr,

distewi o ddwndwr byd,

tawelu o dwymyn bywyd

a gorffen ein gwaith.

Yna, Arglwydd, yn dy drugaredd dyro inni breswylfa ddiogel,

gorffwysfa sanctaidd a thangnefedd yn y diwedd;

trwy Grist ein Harglwydd. **Amen**.

Gellir defnyddio un o’r canlynol neu ddiweddglo addas arall.

Bydded i Dduw yn ei gariad a’i drugaredd diderfyn

ddwyn yr Eglwys gyfan,

y byw a’r meirw yn yr Arglwydd Iesu,

i atgyfodiad llawen

a chyflawniad ei deyrnas dragwyddol. **Amen**.

Rhodded Duw ichwi

ei ddiddanwch a’i dangnefedd,

ei oleuni a’i lawenydd,

yn y byd hwn a’r byd sydd i ddod;

a bendith Duw hollalluog,

y Tad a’r Mab a’r Ysbryd Glân,

a fo yn eich plith ac a drigo gyda chwi yn wastad. **Amen**.

Fe ddengys Duw inni lwybr bywyd;

yn ei bresenoldeb y mae cyflawnder llawenydd:

ac yn ei ddeheulaw fwyniant bythol.

(cf. Salm 16.11)

Iddo ef, sydd â’r gallu ganddo i’ch cadw rhag syrthio,

a’ch gosod yn ddi-fai a gorfoleddus gerbron ei ogoniant,

iddo ef, yr unig Dduw, ein Gwaredwr,

trwy Iesu Grist ein Harglwydd,

y byddo gogoniant a mawrhydi,

gallu ac awdurdod,

cyn yr oesoedd, ac yn awr,

a byth bythoedd. **Amen**.

(Jwdas 24, 25.)

Dyro *iddo/iddi*, O Arglwydd, orffwys tragwyddol:

A llewyrched goleuni gwastadol *arno/i.*

Ewch mewn tangnefedd i garu a gwasanaethu’r Arglwydd:

Yn enw Crist. **Amen**.

Arhosed cymorth Duw gyda ni,

a gorffwysed ein brodyr a’n chwiorydd ymadawedig

mewn tangnefedd yn yr Arglwydd,

a chyfodi mewn gogoniant. Amen.